Document ID: 32005R0956

ΚΑΝΟΝΙΣΜΌΣ (ΕΚ) αριθ. 956/2005 ΤΗΣ ΕΠΙΤΡΟΠΉΣ
της 23ης Ιουνίου 2005
για τροποποίηση του κανονισμού (ΕΟΚ) αριθ. 411/88 σχετικά με τη μέθοδο και το επιτόκιο που πρέπει να εφαρμοστούν για τον υπολογισμό των εξόδων χρηματοδότησης των παρεμβάσεων που συνίστανται σε αγορές, αποθεματοποίηση και διάθεση
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1883/78 του Συμβουλίου, της 2ας Αυγούστου 1978, περί των γενικών κανόνων χρηματοδοτήσεως των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, Τμήμα Εγγυήσεων (1), και ιδίως το άρθρο 5,
Εκτιμώντας τα ακόλουθα:
(1)
Το άρθρο 5 τρίτο εδάφιο του κανονισμού (ΕΟΚ) αριθ. 1883/78 προβλέπει ότι εφόσον το μέσο επιτόκιο που καταβάλλει ένα κράτος μέλος όσον αφορά τα μέτρα παρέμβασης είναι υψηλότερο από το διπλάσιο του ενιαίου επιτοκίου που καθορίζεται για την Κοινότητα, η Επιτροπή μπορεί να χρηματοδοτήσει τις εν λόγω δαπάνες τόκων κατά τα οικονομικά έτη 2005 και 2006 με βάση το ενιαίο επιτόκιο προσαυξημένο κατά τη διαφορά μεταξύ του διπλασίου του επιτοκίου αυτού και του πραγματικού επιτοκίου που βαρύνει αυτό το κράτος μέλος.
(2)
Για τον καθορισμό του επιτοκίου που πρέπει να ληφθεί υπόψη για τα σχετικά κράτη μέλη, πρέπει να διευκρινιστεί, στον κανονισμό (ΕΟΚ) αριθ. 411/88 της Επιτροπής (2) η μέθοδος που εφαρμόζεται κατά τα έτη 2005 και 2006.
(3)
Εφόσον ένα κράτος μέλος δεν κοινοποιήσει στην Επιτροπή το μέσο επιτόκιο που κατέβαλε, η Επιτροπή χρησιμοποιεί ένα ειδικό επιτόκιο αναφοράς που καθορίζεται με βάση τα αντιπροσωπευτικά επιτόκια αναφοράς στα κράτη μέλη.
(4)
Μετά την προσχώρηση της Δημοκρατίας της Τσεχίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας την 1η Μαΐου 2004, είναι αναγκαίο το εν λόγω επιτόκιο αναφοράς να λαμβάνει επίσης υπόψη τα αντιπροσωπευτικά επιτόκια αναφοράς σε κάθε ένα από τα κράτη μέλη αυτά. Πρέπει συνεπώς να καθοριστούν τα εν λόγω επιτόκια υπό τους ίδιους όρους με αυτούς των άλλων κρατών μελών.
(5)
Ο κανονισμός (ΕΟΚ) αριθ. 411/88 πρέπει να τροποποιηθεί αναλόγως.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ταμείου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 411/88 τροποποιείται ως εξής:
1)
Το άρθρο 4 αντικαθίσταται από το ακόλουθο κείμενο:
«Άρθρο 4
1. Εάν το επιτόκιο που καταβάλλει το κράτος μέλος είναι χαμηλότερο από το ενιαίο επιτόκιο που έχει ορισθεί για την Κοινότητα κατά τη διάρκεια έξι μηνών τουλάχιστον, για το εν λόγω κράτος μέλος ορίζεται ειδικό επιτόκιο.
2. Το μέσο επιτόκιο που καταβάλλει ένα κράτος μέλος κοινοποιείται στην Επιτροπή το αργότερο είκοσι ημέρες πριν από το τέλος του οικονομικού έτους. Αφορά τους έξι μήνες που προηγούνται της κοινοποίησης. Ωστόσο, για τη Δημοκρατία της Τσεχίας, την Εσθονία, την Κύπρο, τη Λεττονία, τη Λιθουανία, την Ουγγαρία, τη Μάλτα, την Πολωνία, τη Σλοβενία και τη Σλοβακία, αφορά, για το οικονομικό έτος 2005, την περίοδο από την 1η Μαΐου έως τις 31 Αυγούστου 2004.
Εάν δεν υπάρξει κοινοποίηση, το επιτόκιο που εφαρμόζεται καθορίζεται με βάση τα επιτόκια αναφοράς που περιλαμβάνονται στο παράρτημα. Εάν τα εν λόγω επιτόκια αναφοράς δεν είναι όλα διαθέσιμα για όλη την περίοδο αναφοράς που αναφέρεται στο πρώτο εδάφιο, χρησιμοποιούνται τα επιτόκια που είναι διαθέσιμα κατά την εν λόγω περίοδο αναφοράς.
3. Για τα οικονομικά έτη 2005 και 2006, όταν το μέσο επιτόκιο που καταβάλλει ένα κράτος μέλος είναι υψηλότερο από το διπλάσιο του ενιαίου επιτοκίου που καθορίζεται για την Κοινότητα, ο υπολογισμός του επιτοκίου που επιστρέφεται από τον κοινοτικό προϋπολογισμό γίνεται σύμφωνα με τον ακόλουθο τύπο:
TR = TIU + [TIC - (2 × TIU)]
όπου:
TR = επιτόκιο που επιστρέφεται στα κράτη μέλη,
TIU = ενιαίο επιτόκιο,
TIC = επιτόκιο που κοινοποιείται από το κράτος μέλος σύμφωνα με την παράγραφο 2 πρώτο εδάφιο ή επιτόκιο που εφαρμόζεται σε περίπτωση έλλειψης κοινοποίησης, σύμφωνα με την παράγραφο 2 δεύτερο εδάφιο.»
2)
Το παράρτημα αντικαθίσταται από το κείμενο που περιλαμβάνεται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται στις δαπάνες που πραγματοποιούνται από την 1η Οκτωβρίου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Ιουνίου 2005.

Labels: 3
2
15
18